Damian Steiner dæmdi magnaðan úrslitaleik Novak Djokovic og Roger Federer á Wimbledon mótinu en það tók fjóra klukkutíma og 57 mínútur að fá fram úrslit . Aldrei áður hefur úrslitaleikur Wimbledon mótsins tekið svo langan tíma . Damian Steiner er 44 ára gamall Argentínumaður og honum varð á þau mistök að baða sig í sviðsljósinu þegar hann kom heim til Argentínu . Steiner veitti argentínsku fjölmiðlunum viðtölin án þess að fá leyfi frá ATP og í yfirlýsingu frá samtökunum segir að Damian Steiner hafi margbrotið reglurnar með þessum viðtölum . „ Stærsti hluti viðtalanna brutu hefðbundnar siðareglur dómara þar sem þeir mega ekki ræða sérstök atvik , einstaka leiki , ákveðna leikmenn , aðra dómara eða einstakar reglur , svo þeir geti haldið sínu markmiði að viðhalda hlutleysi í sínu starfi , “ sagði í yfirlýsingunni .